b'\n_START_ARTICLE_\nMetallica\n_START_SECTION_\nAlkuvuodet (1981\xe2\x80\x931983)\n_START_PARAGRAPH_\nVuoden 1981 kes\xc3\xa4ll\xc3\xa4 Lars Ulrich tapasi er\xc3\xa4\xc3\xa4n yst\xc3\xa4v\xc3\xa4ns\xc3\xa4 kautta James Hetfieldin. Ulrichin koesoitto James Hetfieldist\xc3\xa4, Hugh Tannerista ja Ron McGovneyst\xc3\xa4 koostuvalle Leather Charmille ei kuitenkaan ollut menestys. My\xc3\xb6hemmin kuitenkin Lars otti Jamesiin yhteytt\xc3\xa4 saatuaan Brian Slagelilta luvan julkaista h\xc3\xa4nen Metal Massacre -kokoelma-albumillaan yhden kappaleen. James suostui, ja yll\xc3\xa4tyksekseen huomasi ett\xc3\xa4 Larsin rumpalintaidot olivat kehittyneet merkitt\xc3\xa4v\xc3\xa4sti. He nauhoittivat Hetfieldin ja McGovneyn treenik\xc3\xa4mpill\xc3\xa4 Leather Charmin aikaisen kappaleen \xe2\x80\x9dHit The Lights\xe2\x80\x9d, johon Hetfield soitti kitarat, bassoraidat sek\xc3\xa4 lauloi ja Ulrich soitti rummut._NEWLINE_Kappale tarvitsi kuitenkin viel\xc3\xa4 sooloja, mutta James Hetfieldin taidot eiv\xc3\xa4t viel\xc3\xa4 riitt\xc3\xa4neet uskottaviin sooloihin. Lopulta lehti-ilmoitusten perusteella Ulrichille ja Hetfieldille tuli kaksi varteenotettavaa ehdokasta: toinen oli Lloyd Grant ja toinen Dave Mustaine. Kummankin annettiin yritt\xc3\xa4\xc3\xa4 soittaa kappaleen soolot, ja lopulta Lloydin versio p\xc3\xa4\xc3\xa4tyi nauhalle, joskin Dave sai paikan Metallican toisena kitaristina. Metallican ensimm\xc3\xa4inen kappale p\xc3\xa4\xc3\xa4si mukaan Metal Massacre -kokoelmalle, joskin yhtyeen harmiksi sen nimi oli kirjoitettu muotoon \xe2\x80\x9dMettallica\xe2\x80\x9d. My\xc3\xb6hemmill\xc3\xa4 levyn painoksilla kirjoitusvirhe kuitenkin korjattiin ja ne my\xc3\xb6s sis\xc3\xa4lsiv\xc3\xa4t uudelleennauhoitetun version \xe2\x80\x9dHit The Lightsista\xe2\x80\x9d, jossa soolot soitti Mustaine, ja bassoa soitti Jamesille ennest\xc3\xa4\xc3\xa4n yhteisest\xc3\xa4 yhtyetoiminnasta tuttu Ron McGovney._NEWLINE_McGovneyn ura yhtyeen basistina ei kuitenkaan jatkunut kovinkaan pitk\xc3\xa4\xc3\xa4n h\xc3\xa4nen kyll\xc3\xa4stytty\xc3\xa4\xc3\xa4n muun kolmikon jatkuvaan juopotteluun ja juhlimiseen, varsinkin kun h\xc3\xa4n joutui tekem\xc3\xa4\xc3\xa4n ty\xc3\xb6t. Hetfield ja Ulrich panivat merkille McGovneyn tyytym\xc3\xa4tt\xc3\xb6myyden ja alkoivat etsi\xc3\xa4 uutta basistia. He n\xc3\xa4kiv\xc3\xa4t tulevan basistin Cliff Burtonin h\xc3\xa4nen silloisen yhtyeens\xc3\xa4 Trauman konsertissa San Franciscossa ja vakuuttuivat n\xc3\xa4kem\xc3\xa4st\xc3\xa4\xc3\xa4n. Kotimatkalla Los Angelesiin yhtyeen j\xc3\xa4senten v\xc3\xa4lit kiristyiv\xc3\xa4t. Mustainen v\xc3\xa4kivaltainen k\xc3\xa4ytt\xc3\xa4ytyminen humalassa alkoi arveluttaa muita. McGovney kyll\xc3\xa4styi toisten j\xc3\xa4senten humalaisiin temppuihin ja ilmoitti eroavansa yhtyeest\xc3\xa4. Kolmikko Ulrich, Hetfield ja Mustaine alkoivat suostutella Burtonia liittym\xc3\xa4\xc3\xa4n yhtyeeseen._NEWLINE_T\xc3\xa4m\xc3\xa4n ehtona oli, ettei h\xc3\xa4nen tarvitsisi j\xc3\xa4tt\xc3\xa4\xc3\xa4 yst\xc3\xa4vi\xc3\xa4\xc3\xa4n ja perhett\xc3\xa4\xc3\xa4n San Franciscossa. Metallican j\xc3\xa4senet muuttivat San Franciscoon ja 28.\xc2\xa0joulukuuta 1982 basistiksi vakiintui Cliff Burton. Yhtye ei kokenut Los Angelesia heille sopivaksi ymp\xc3\xa4rist\xc3\xb6ksi kaupungin glam rock -skenen ymp\xc3\xa4r\xc3\xb6im\xc3\xa4n\xc3\xa4 ja heid\xc3\xa4t otettiin San Franciscossa hyvin vastaan. Hetfield ja Ulrich pitiv\xc3\xa4t Burtonin soittotyylist\xc3\xa4 ja lavaesiintymisest\xc3\xa4: "Tuntui kuin lavalla olisi soittanut soolokitaristin sijaan soolobasisti." Burton puolestaan piti Metallican aggressiivisesta ja konstailemattomasta tyylist\xc3\xa4, ja h\xc3\xa4n oli ollut jo pitk\xc3\xa4\xc3\xa4n kyll\xc3\xa4stynyt Traumaan._NEWLINE_Miehist\xc3\xb6vaihdokset jatkuivat kev\xc3\xa4\xc3\xa4ll\xc3\xa4 1983, kun yhtye l\xc3\xa4hti New Yorkiin levytt\xc3\xa4m\xc3\xa4\xc3\xa4n esikoisalbumiaan. T\xc3\xa4ll\xc3\xa4 matkalla yhtye p\xc3\xa4\xc3\xa4ttiv\xc3\xa4t, ett\xc3\xa4 Mustainelle oli saatava seuraaja. New Yorkissa he parin konsertin j\xc3\xa4lkeen erottivat Mustainen ja ottivat tilalle Exodus-yhtyeen perustajaj\xc3\xa4senen Kirk Hammettin. Ero oli raskas kaikille. Mustaine vaikutti yhtyeess\xc3\xa4 kuitenkin melkein vuoden.\n_START_SECTION_\nKill \xe2\x80\x99Em All ja Ride the Lightning (1983\xe2\x80\x931984)\n_START_PARAGRAPH_\nVuonna 1983 julkaistiin yhtyeen esikoisalbumi Kill \'Em All. Megaforce Recordsin Yhdysvalloissa ja Music For Nationsin Euroopassa julkaisema albumi ei aluksi ollut kaupallinen menestys, mutta sai kasvatettua Metallican fanijoukkoa ja nousi vuonna 1987 uusintajulkaisun my\xc3\xb6t\xc3\xa4 Billboard 200 -listalla sijalle 120. Kill \'Em Allilta julkaistiin kaksi single\xc3\xa4, \xe2\x80\x9dWhiplash\xe2\x80\x9d ja \xe2\x80\x9dJump in the Fire\xe2\x80\x9d. My\xc3\xb6s kappaleesta \xe2\x80\x9dSeek & Destroy\xe2\x80\x9d on tullut fanien suosikki. Levyn julkaisun my\xc3\xb6t\xc3\xa4 yhtye l\xc3\xa4hti Yhdysvaltain-kiertueelle._NEWLINE_Toinen albumi Ride the Lightning julkaistiin 1984, jolta singlejulkaisut \xe2\x80\x9dFor Whom the Bell Tolls\xe2\x80\x9d, yhtyeen ensimm\xc3\xa4inen balladi \xe2\x80\x9dFade to Black\xe2\x80\x9d, ja muinaisen Egyptin vitsauksista kertova \xe2\x80\x9dCreeping Death\xe2\x80\x9d nousivat hiteiksi. Albumilla yhtye meni melodisempaan ja kunnianhimoisempaan suuntaan. Metallica pyysi kyseisen albumin aikaan John Bushia (ex-Armored Saint, ex-Anthrax) laulajakseen, koska Hetfield ei pit\xc3\xa4nyt itse\xc3\xa4\xc3\xa4n tarpeeksi hyv\xc3\xa4n\xc3\xa4 laulajana. Bush kuitenkin kielt\xc3\xa4ytyi. Ride the Lightning sijoittui Billboard 200-listalla parhaimmillaan sijalle 100.\n_START_SECTION_\nMaster of Puppets ja ensiaskeleet kohti suurmenestyst\xc3\xa4 (1985\xe2\x80\x931986)\n_START_PARAGRAPH_\nVuoden 1985 lopulla valmistui yhtyeen kolmas albumi Master of Puppets, joka julkaistiin 3.\xc2\xa0maaliskuuta 1986. Albumi oli metallimusiikin piireiss\xc3\xa4 suuri menestys, vaikka silt\xc3\xa4 ei julkaistu yht\xc3\xa4\xc3\xa4n single\xc3\xa4. Kappaleet, kuten nopeatempoinen \xe2\x80\x9dBattery\xe2\x80\x9d, hidas balladimainen \xe2\x80\x9dWelcome Home (Sanitarium)\xe2\x80\x9d, instrumentaali \xe2\x80\x9dOrion\xe2\x80\x9d ja varsinkin albumin nimikkokappale \xe2\x80\x9dMaster of Puppets\xe2\x80\x9d nousivat klassikoiksi. Albumin seitsem\xc3\xa4s raita "Orion" oli Cliff Burtonin yli kahdeksanminuuttinen taidonn\xc3\xa4yte._NEWLINE_Albumi sijoittui Billboard 200-listalla korkeimmillaan sijalle 29 ja se pysyi listalla 72 viikkoa. Albumille my\xc3\xb6nnettiin kultalevy 4.\xc2\xa0marraskuuta 1986 ja kuusinkertainen platinalevy vuonna 2003. Monet kriitikot, kuten All Music Guiden Steve Huey pit\xc3\xa4v\xc3\xa4t albumia \xe2\x80\x9dparhaana heavy metal -albumina koskaan\xe2\x80\x9d. Albumin julkaisun j\xc3\xa4lkeen Metallica kiersi Ozzy Osbournen kanssa Yhdysvaltoja.\n_START_SECTION_\nCliff Burtonin kuolema ja uusi basisti (1986\xe2\x80\x931987)\n_START_PARAGRAPH_\nMetallican matkatessa Euroopan-kiertueellaan Ruotsin halki kohti K\xc3\xb6\xc3\xb6penhaminaa Cliff Burton ja Kirk Hammett vetiv\xc3\xa4t korttia nukkumapaikoista, ja Burtonille j\xc3\xa4i yl\xc3\xa4vuode linja-auton takaosassa. \xc3\x96isell\xc3\xa4 taipaleella kiertuebussi ajautui ojaan D\xc3\xb6rarpissa Ljungbyn kunnassa Ruotsissa kuljettajan menetetty\xc3\xa4 bussin hallinnan. Onnettomuudessa Burton lensi ulos bussin ikkunasta, bussi kaatui h\xc3\xa4nen p\xc3\xa4\xc3\xa4lleen, ja h\xc3\xa4n kuoli heti. 24-vuotiaana kuolleen Burtonin virallinen kuolinsyy oli rintakeh\xc3\xa4n puristusvamma ja siit\xc3\xa4 aiheutuneet keuhkovauriot. Selvitt\xc3\xa4m\xc3\xa4tt\xc3\xa4 on j\xc3\xa4\xc3\xa4nyt, oliko kuljettaja alkoholin vaikutuksen alaisena tai oliko onnettomuuden syyn\xc3\xa4 musta j\xc3\xa4\xc3\xa4. Muu yhtye selvisi tapahtuneesta ilman vakavia vammoja_NEWLINE__NEWLINE_\xc2\xbbBussi lojui h\xc3\xa4nen p\xc3\xa4\xc3\xa4ll\xc3\xa4\xc3\xa4n. H\xc3\xa4nen jalkansa sojottivat ulkona. Menin ihan sekaisin. Muistaakseni bussikuski yritti kiskoa h\xc3\xa4nen altaan huopaa muiden k\xc3\xa4ytt\xc3\xb6\xc3\xb6n. K\xc3\xa4skin h\xc3\xa4nt\xc3\xa4 lopettamaan saman tien. En tied\xc3\xa4, oliko kuski k\xc3\xa4nniss\xc3\xa4 vai oliko tiell\xc3\xa4 j\xc3\xa4\xc3\xa4t\xc3\xa4. H\xc3\xa4n oli kuitenkin ollut ratin takana, eik\xc3\xa4 Cliff ollut en\xc3\xa4\xc3\xa4 elossa.\xc2\xbb _NEWLINE_(James Hetfield)_NEWLINE_Cliff Burtonin hautajaisissa soitettiin h\xc3\xa4nen tekem\xc3\xa4ns\xc3\xa4 kappale \xe2\x80\x9dOrion\xe2\x80\x9d, ja h\xc3\xa4nen ruumiinsa tuhkattiin l\xc3\xa4hipiirin l\xc3\xa4sn\xc3\xa4 ollessa. Burtonin kuolema j\xc3\xa4tti yhtyeen tulevaisuuden kyseenalaiseksi. Hetfield, Ulrich ja Hammett kuitenkin p\xc3\xa4\xc3\xa4tteliv\xc3\xa4t, ett\xc3\xa4 Burton olisi halunnut heid\xc3\xa4n jatkavan soittamista. Yhtye alkoi etsi\xc3\xa4 uutta basistia, ja koesoitoissa vieraili noin 40 yritt\xc3\xa4j\xc3\xa4\xc3\xa4. Flotsam and Jetsam -yhtyeess\xc3\xa4 soittanut basisti Jason Newsted oli opetellut yhtyeen kaikki kappaleet ja sai koesoiton j\xc3\xa4lkeen kutsun San Franciscoon. Newstedist\xc3\xa4 tuli yhtyeen uusi basisti, mutta h\xc3\xa4n joutui kest\xc3\xa4m\xc3\xa4\xc3\xa4n muun yhtyeen kiusaamista noin vuoden p\xc3\xa4iv\xc3\xa4t, koska muut j\xc3\xa4senet halusivat n\xc3\xa4hd\xc3\xa4, olisiko Newsted riitt\xc3\xa4v\xc3\xa4n kova pit\xc3\xa4m\xc3\xa4\xc3\xa4n pintansa yhtyeess\xc3\xa4._NEWLINE_Metallica soitti Burtonin kuoleman takia katkenneen kiertueen loppuun vuoden 1987 alussa. Maaliskuussa 1987 Hetfield mursi ranteensa rullalautaillessaan, mink\xc3\xa4 vuoksi yhtye joutui perumaan Saturday Night Live -esiintymisens\xc3\xa4. Elokuussa Metallica julkaisi covereista koostetun EP-levyn The $5.98 E.P.: Garage Days Re-Revisited, jolla pyrittiin koettelemaan uuden basisti Newstedin soittotaitoa, hy\xc3\xb6dynt\xc3\xa4m\xc3\xa4\xc3\xa4n yhtyeen uutta \xc3\xa4\xc3\xa4nitysstudioa ja lievitt\xc3\xa4m\xc3\xa4\xc3\xa4n Burtonin kuoleman aiheuttamaa surua. Vuonna 1987 yhtye julkaisi Burtonin muistoksi viel\xc3\xa4 videokokoelman Cliff \xe2\x80\x99em All, joka sis\xc3\xa4lsi l\xc3\xa4hinn\xc3\xa4 fanien kuvaamaa materiaalia Burtonista.\n_START_SECTION_\n...And Justice for All (1988\xe2\x80\x931990)\n_START_PARAGRAPH_\n...And Justice for All, yhtyeen ensimm\xc3\xa4inen albumi Burtonin kuoleman j\xc3\xa4lkeen, julkaistiin syksyll\xc3\xa4 1988. Albumi oli menestys ja se p\xc3\xa4\xc3\xa4sikin Billboard 200 -listalla parhaimmillaan sijalle kuusi. Albumi myi platinalevyyn oikeutettavan m\xc3\xa4\xc3\xa4r\xc3\xa4n yhdeks\xc3\xa4n viikkoa julkaisunsa j\xc3\xa4lkeen. Newstediin kohdistuva pahanteko p\xc3\xa4\xc3\xa4si levyn \xc3\xa4\xc3\xa4nityssessioissa \xc3\xa4\xc3\xa4rimmilleen. H\xc3\xa4nen musiikilliset ideansa hyl\xc3\xa4ttiin ja h\xc3\xa4nen soittonsa miksattiin levyll\xc3\xa4 l\xc3\xa4hes kuulumattomiin. Albumilla oli my\xc3\xb6s edesmenneen Cliff Burtonin viimeiseksi s\xc3\xa4vellykseksi j\xc3\xa4\xc3\xa4nyt instrumentaalikappale \xe2\x80\x9dTo Live Is To Die", joka sis\xc3\xa4lt\xc3\xa4\xc3\xa4 lyhyen Burtonin kirjoittaman runon James Hetfieldin lausumana. Hetfieldin sanoittama kappale \xe2\x80\x9dDyers Eve\xe2\x80\x9d on omistettu h\xc3\xa4nen vanhemmilleen. Albumilta julkaistiin kolme single\xc3\xa4, \xe2\x80\x9dEye of the Beholder\xe2\x80\x9d, \xe2\x80\x9dHarvester of Sorrow\xe2\x80\x9d ja \xe2\x80\x9dOne\xe2\x80\x9d._NEWLINE_...And Justice for All -albumilta tuotettiin Metallican ensimm\xc3\xa4inen musiikkivideo, Dalton Trumbon sodanvastaista romaania Sotilaspoika mukaileva One, joka nousi hitiksi. Video \xc3\xa4\xc3\xa4nestettiin sijalle 38 MTV:n \xe2\x80\x9dTop 100 Videos of All Time\xe2\x80\x9d -listalla vuonna 1999, ja se oli MTV:n heavy metal ohjelman Headbangers Ballin toivotuin kappale. Vuosina 1988-89 yhtye oli suurella Damaged Justice -maailmankiertueella. Kiertueen Seattlen keikkaa on my\xc3\xb6hemmin pidetty yhten\xc3\xa4 yhtyeen parhaimmista esiintymisist\xc3\xa4._NEWLINE_Vuonna 1989, Metallica sai ensimm\xc3\xa4isen Grammy-ehdokkuutensa ...And Justice For Allista. Metallica oli ennakkosuosikki, mutta voitto meni lopulta Jethro Tullin albumille Crest of a Knave. T\xc3\xa4m\xc3\xa4 p\xc3\xa4\xc3\xa4t\xc3\xb6s aiheutti kiistely\xc3\xa4 fanien keskuudessa ja musiikkilehdist\xc3\xb6ss\xc3\xa4. P\xc3\xa4\xc3\xa4t\xc3\xb6s p\xc3\xa4\xc3\xa4si my\xc3\xb6s mukaan Entertainment Weekly\'s-lehden \xe2\x80\x9dGrammy-palkintojen 10 suurinta pettymyst\xc3\xa4\xe2\x80\x9d -listalle. Kolme vuotta my\xc3\xb6hemmin Lars Ulrich viittasi tapahtuneeseen Metallican voitettua Grammy-palkinnon kappaleestaan \xe2\x80\x9dEnter Sandman\xe2\x80\x9d sanoen \xe2\x80\x9dMeid\xc3\xa4n t\xc3\xa4ytyy kiitt\xc3\xa4\xc3\xa4 Jethro Tullia siit\xc3\xa4, etteiv\xc3\xa4t he julkaisseet albumia t\xc3\xa4n\xc3\xa4 vuonna\xe2\x80\x9d.\n_START_SECTION_\nBlack Album/Metallica (1991\xe2\x80\x931993)\n_START_PARAGRAPH_\nLokakuussa 1990 Metallica siirtyi Pohjois-Hollywoodiin \xc3\xa4\xc3\xa4nitt\xc3\xa4m\xc3\xa4\xc3\xa4n seuraavaa albumiaan. Bob Rock, joka oli ty\xc3\xb6skennellyt muun muassa The Cultin, Bon Jovin ja M\xc3\xb6tley Cruen kanssa, palkattiin levyn tuottajaksi. Metallica, joka tunnetaan my\xc3\xb6s nimell\xc3\xa4 \xe2\x80\x9dThe Black Album\xe2\x80\x9d, miksattiin uudelleen kolme kertaa ja sen tekeminen maksoi miljoona dollaria. Levy oli Billboard 200 -listalla parhaimmillaan ensimm\xc3\xa4isen\xc3\xa4. Albumilta nousseet suuret radiohitit, kitarariffist\xc3\xa4\xc3\xa4n tunnettu \xe2\x80\x9dEnter Sandman\xe2\x80\x9d, raskas \xe2\x80\x9dSad But True\xe2\x80\x9d sek\xc3\xa4 melodinen \xe2\x80\x9dNothing Else Matters\xe2\x80\x9d nostivat yhtyeen lopullisesti metallimusiikin valtavirtaan. Albumi on myynyt Yhdysvalloissa 15-kertaista platinaa ja se on t\xc3\xa4ten 25. eniten myyty albumi Yhdysvalloissa._NEWLINE_Metallica l\xc3\xa4hti maailmankiertueelle, joka kesti yli kaksi vuotta. Kiertue alkoi Euroopasta kes\xc3\xa4ll\xc3\xa4 1991, kun Metallica soitti Monsters of Rock -kiertueella yhdess\xc3\xa4 muun muassa Panteran ja AC/DCn kanssa. Euroopan osio p\xc3\xa4\xc3\xa4ttyi 28.\xc2\xa0syyskuuta 1991 Moskovaan, jossa j\xc3\xa4rjestettiin massiivinen ilmaiskonsertti Tushinon lentokent\xc3\xa4ll\xc3\xa4. Seuraavaksi yhtye jatkoi kiertuettaan kotimaassaan l\xc3\xa4hes vuoden mittaisella osiolla "Wherever I May Roam", joka p\xc3\xa4\xc3\xa4ttyi hein\xc3\xa4kuussa 1992. T\xc3\xa4m\xc3\xa4n kiertueen er\xc3\xa4\xc3\xa4ss\xc3\xa4 konsertissa James Hetfield oli v\xc3\xa4\xc3\xa4r\xc3\xa4ss\xc3\xa4 paikassa v\xc3\xa4\xc3\xa4r\xc3\xa4\xc3\xa4n aikaan seisoessaan tulisuihkun p\xc3\xa4\xc3\xa4ll\xc3\xa4. H\xc3\xa4n sai toisen ja kolmannen asteen palovammoja. Kiertue kuitenkin vietiin loppuun ja Hetfieldin keskittyess\xc3\xa4 pelk\xc3\xa4st\xc3\xa4\xc3\xa4n laulamiseen ja h\xc3\xa4nen tilallaan kitaraa soitti Kirk Hammettin pitk\xc3\xa4aikainen yst\xc3\xa4v\xc3\xa4 ja yhtyeen kitarateknikko John Marshall. \xe2\x80\x9dWherever I May Roam\xe2\x80\x9d -kiertue jatkui Guns N\' Rosesin kanssa tehdyll\xc3\xa4 Yhdysvaltain stadionkiertueella kest\xc3\xa4en lokakuuhun 1992 saakka. Loppusyksyn 1992 Metallica kiersi sis\xc3\xa4halleja Euroopassa pys\xc3\xa4htyen my\xc3\xb6s Helsingin j\xc3\xa4\xc3\xa4hallissa 16.\xc2\xa0joulukuuta._NEWLINE_Vuonna 1993 yhtye jatkoi kiertuettaan \xe2\x80\x9dNowhere Else To Roam\xe2\x80\x9d -nimell\xc3\xa4 pys\xc3\xa4htyen muun muassa Suomessa Oulunkyl\xc3\xa4n urheilupuistossa kes\xc3\xa4kuussa 1993. Pitk\xc3\xa4 kiertue rasitti yhtyeen j\xc3\xa4seni\xc3\xa4 ja ongelmat alkoivat kasautua varsinkin Lars Ulrichin ja p\xc3\xa4ihdeongelmista k\xc3\xa4rsiv\xc3\xa4n James Hetfieldin v\xc3\xa4lille._NEWLINE_Metallica julkaisi vuonna 1993 livekokoelman Live Shit: Binge & Purge, joka sis\xc3\xa4lsi materiaalia vuosien 1989-93 esiintymisist\xc3\xa4.\n_START_SECTION_\nLoad, ReLoad ja Garage Inc. (1994\xe2\x80\x931999)\n_START_PARAGRAPH_\nMelkein kolme vuotta kest\xc3\xa4neen kiert\xc3\xa4misen j\xc3\xa4lkeen Metallica palasi vuodeksi studioon kirjoittamaan ja \xc3\xa4\xc3\xa4nitt\xc3\xa4m\xc3\xa4\xc3\xa4n kuudetta albumiaan. Load julkaistiin 1996 ja se nousi heti Billboardin listalla sijalle 1. Albumilla Metallica muutti j\xc3\xa4lleen tyyli\xc3\xa4\xc3\xa4n entist\xc3\xa4 selvemmin kevyemp\xc3\xa4\xc3\xa4n suuntaan. Monelle fanille tuli j\xc3\xa4rkytyksen\xc3\xa4 se, ett\xc3\xa4 yhtyeen j\xc3\xa4senet olivat leikanneet pitk\xc3\xa4t hiuksensa pois. Vaikka albumi nousi ilmestytty\xc3\xa4\xc3\xa4n listojen k\xc3\xa4rkeen, jakoi se fanien mielipiteet kahtia. Albumista ei tullutkaan samanlaista klassikkoa kuin yhtyeen aiemmista tuotoksista, mutta kappaleet \xe2\x80\x9dUntil It Sleeps\xe2\x80\x9d ja \xe2\x80\x9dMama Said\xe2\x80\x9d saivat paljon radiosoittoa._NEWLINE_Loadin tuotannon alkuvaiheilla yhtye tuotti tarpeeksi materiaalia, jotta he olisivat voineet julkaista tupla-albumin. Yhtye p\xc3\xa4\xc3\xa4tti kuitenkin julkaista puolet kappaleista ja viimeistell\xc3\xa4 j\xc3\xa4ljelle j\xc3\xa4\xc3\xa4neet kappaleet seuraavana vuonna. T\xc3\xa4st\xc3\xa4 seurasi albumi ReLoad, joka sijoittui Black Albumin ja Loadin tapaan Billboardin listalla sijalle 1. James Hetfield sanoi vuonna 2004 ilmestyneess\xc3\xa4 Some Kind of Monster -elokuvassa, ett\xc3\xa4 Loadin ja ReLoadin kappaleet olivat yhtyeen mielest\xc3\xa4 laadultaan keskinkertaisia. Promotoidakseen ReLoadia, Metallica esitti NBC:n Saturday Night Live -ohjelmassa joulukuussa 1997 kappaleet \xe2\x80\x9dFuel\xe2\x80\x9d ja \xe2\x80\x9dThe Memory Remains\xe2\x80\x9d, joista j\xc3\xa4lkimm\xc3\xa4isen Metallica esitti Marianne Faithfullin kanssa._NEWLINE_Yhtye piti pitk\xc3\xa4n kiertuetauon, jonka aikana Metallica \xc3\xa4\xc3\xa4nitti cover-kappaleista koostuneen Garage Inc. -albumin, joka sis\xc3\xa4lsi kaksi levy\xc3\xa4. Albumin ensimm\xc3\xa4inen levy sis\xc3\xa4lsi covereita muun muassa Diamond Headilta, Black Sabbathilta ja Thin Lizzylt\xc3\xa4. Toinen levy sis\xc3\xa4lsi pikaisesti Cliff Burtonin kuoleman j\xc3\xa4lkeen julkaistun Garage Days Re-Revisited-EP:n._NEWLINE_21. ja 22. huhtikuuta 1999 Metallica \xc3\xa4\xc3\xa4nitti kaksi esiintymist\xc3\xa4\xc3\xa4n San Franciscon sinfoniaorkesterin kanssa. Sinfoniaorkesteria johti Michael Kamen, joka oli ty\xc3\xb6skennellyt Metallican kanssa aiemmin \xe2\x80\x9dNothing Else Matters\xe2\x80\x9d -kappaleen parissa. Metallica kirjoitti kaksi uutta kappaletta sinfoniaorkesterin kanssa soitettavaksi, \xe2\x80\x9dNo Leaf Cloverin\xe2\x80\x9d ja \xe2\x80\x9d-Humanin". Esiintymiset julkaistiin vuonna 1999 tupla-albumina ja videona, joiden nimeksi tuli S&M.\n_START_SECTION_\nOngelmia (2000)\n_START_PARAGRAPH_\nVuonna 2000 Metallican j\xc3\xa4senten keskin\xc3\xa4iset suhteet olivat tulehtuneet. Yhtyeen sis\xc3\xa4inen ty\xc3\xb6njako oli k\xc3\xa4ynyt j\xc3\xa4senille raskaaksi. Rumpali Lars Ulrich johti k\xc3\xa4yt\xc3\xa4nn\xc3\xb6ss\xc3\xa4 Metallican liiketoimintaa, kitaristi-laulaja James Hetfield sanoitti yhtyeen l\xc3\xa4hes kaikki kappaleet ja s\xc3\xa4velsi ne yhdess\xc3\xa4 Lars Ulrichin kanssa. Basisti Jason Newsted koki olevansa Metallican \xe2\x80\x9duusi\xe2\x80\x9d j\xc3\xa4sen viel\xc3\xa4 kaikkien vuosien j\xc3\xa4lkeenkin, eik\xc3\xa4 tuntenut saavansa tarpeellista arvostusta yhtyeess\xc3\xa4. Newsted kertoi my\xc3\xb6s, ett\xc3\xa4 James Hetfield ei suvainnut eri j\xc3\xa4senten soolohankkeita edes yhtyeen suvantoaikoina. Esimerkiksi Newstedill\xc3\xa4 oli useita omia yhtyeit\xc3\xa4 vuosien varrella, kuten Echobrain ja IR8._NEWLINE_Metallica oli aallonpohjassa: kaksi edellist\xc3\xa4 virallista studioalbumia Load ja ReLoad eiv\xc3\xa4t menestyneet odotetusti, rumpali Ulrich sai kielteist\xc3\xa4 julkisuutta Napster-jupakan takia, Hetfieldin p\xc3\xa4ihdeongelmat pahenivat ja lopulta basisti Newsted luuli, ett\xc3\xa4 Metallica hajoaisi. Newsted erosi yhtyeest\xc3\xa4 vuonna 2001. Muutkin j\xc3\xa4senet kuin jo yhtyeen j\xc3\xa4tt\xc3\xa4nyt Newsted alkoivat pel\xc3\xa4t\xc3\xa4 yhtyeen hajoavan.\n_START_SECTION_\nNapster (2000\xe2\x80\x932001)\n_START_PARAGRAPH_\nMetallica \xc3\xa4\xc3\xa4nitti Mission: Impossible II -elokuvan soundtrackille kappaleen \xe2\x80\x9dI Disappear\xe2\x80\x9d, joka osoittautui olevan radiosoitossa jo ennen kappaleen julkaisua. Selvitt\xc3\xa4ess\xc3\xa4\xc3\xa4n kappaleen vuotoa vastannutta l\xc3\xa4hdett\xc3\xa4, l\xc3\xb6ysi yhtye tiedoston Napster-tiedostonjako-ohjelmasta. Yhtye my\xc3\xb6s huomasi, ett\xc3\xa4 koko heid\xc3\xa4n tuotantonsa oli Napsterissa ilmaiseksi ladattavissa. T\xc3\xa4st\xc3\xa4 rumpali Ulrich sai tarpeekseen ja haastoi kappaleita levitt\xc3\xa4neen Napsterin oikeuteen. H\xc3\xa4n my\xc3\xb6s voitti oikeudenk\xc3\xa4ynnin. Tapaus her\xc3\xa4tti vastalauseita Metallican fanien keskuudessa._NEWLINE_Metallica ei k\xc3\xa4ynyt k\xc3\xa4r\xc3\xa4ji\xc3\xa4 pelk\xc3\xa4st\xc3\xa4\xc3\xa4n Napsterin kanssa. Vuonna 1999 yhtye haastoi oikeuteen my\xc3\xb6s alusvaateyritys Victoria\'s Secretin sek\xc3\xa4 vuonna 2000 Guerlain-kosmetiikkayhti\xc3\xb6n tavaramerkkins\xc3\xa4, Metallica-nimen, v\xc3\xa4\xc3\xa4rink\xc3\xa4yt\xc3\xb6sten takia. Korvausvaatimukset sovittiin oikeussalien ulkopuolella.\n_START_SECTION_\nSt. Anger -albumi ja uusi basisti (2001\xe2\x80\x932006)\n_START_PARAGRAPH_\nOngelmista huolimatta hajoamispisteess\xc3\xa4 ollut kolmikko Hetfield, Hammett ja Ulrich p\xc3\xa4\xc3\xa4ttiv\xc3\xa4t jatkaa yhtyeen\xc3\xa4 intensiivisen terapian avulla. St. Anger -albumin \xc3\xa4\xc3\xa4nitykset aloitettiin vuoden 2001 alkupuolella, mutta ty\xc3\xb6 keskeytyi Hetfieldin menty\xc3\xa4 p\xc3\xa4ihdevieroitukseen. Siell\xc3\xa4 Hetfield vietti puoli vuotta, eik\xc3\xa4 h\xc3\xa4n pit\xc3\xa4nyt mink\xc3\xa4\xc3\xa4nlaista yhteytt\xc3\xa4 yhtyeeseen. Uusi albumi valmistui vasta vuonna 2003 monien vastoink\xc3\xa4ymisten ja yhteisten terapiajaksojen johdosta, jotka saatiin taltioiduksi Metallicasta kertovaan dokumentaariseen Metallica: Some Kind of Monster -elokuvaan. Vaikka albumin tekeminen oli vaikeaa, ensimm\xc3\xa4ist\xc3\xa4 kertaa Metallican historiassa esimerkiksi kappaleiden sanoituksiin osallistuivat aktiivisesti muutkin j\xc3\xa4senet kuin James Hetfield. Kappaleiden kirjoittamista ja albumin \xc3\xa4\xc3\xa4nityksi\xc3\xa4 hidastivat my\xc3\xb6s p\xc3\xa4ihdevieroituksesta palanneen ja p\xc3\xa4ihdeterapian aloittaneen Hetfieldin asettamat ehdottomat aikarajat ty\xc3\xb6nteolle. James Hetfield oli terapeuttien kehotuksesta Metallicassa k\xc3\xa4yt\xc3\xa4nn\xc3\xb6ss\xc3\xa4 p\xc3\xa4iv\xc3\xa4t\xc3\xb6iss\xc3\xa4 kahdestatoista nelj\xc3\xa4\xc3\xa4n, jonka j\xc3\xa4lkeen Lars Ulrich ja Kirk Hammett j\xc3\xa4iv\xc3\xa4t tuottaja Bob Rockin kanssa studiolle kesken\xc3\xa4\xc3\xa4n ty\xc3\xb6st\xc3\xa4m\xc3\xa4\xc3\xa4n materiaalia. Muun muassa Ulrichia t\xc3\xa4m\xc3\xa4 j\xc3\xa4rjestely ei miellytt\xc3\xa4nyt, mutta Hetfield ei pyynn\xc3\xb6ist\xc3\xa4 huolimatta joustanut ajank\xc3\xa4yt\xc3\xb6st\xc3\xa4\xc3\xa4n. Nihke\xc3\xa4st\xc3\xa4 prosessista huolimatta albumi valmistui huhtikuussa 2003._NEWLINE_St. Anger -albumilla soitti bassoa tuottaja Bob Rock. Albumin valmistumisen aikana yhtye j\xc3\xa4rjesti koesoittoja, joihin osallistuivat muun muassa Jeordie White (Marilyn Manson), Scott Reeder (Kyuss), Eric Avery (ex-Jane\'s Addiction), Pepper Keenan (Corrosion of Conformity), Les Claypool (Primus) ja Danny Lohner (Nine Inch Nailsin entinen live-basisti). Lopullinen valinta osui kuitenkin aiemmin Suicidal Tendenciesiss\xc3\xa4 ja Ozzy Osbournen yhtyeess\xc3\xa4 soittaneeseen basisti Robert Trujilloon, joka liittyi pian yhtyeeseen. Trujillon ensimm\xc3\xa4inen julkinen esiintyminen tapahtui 6.\xc2\xa0toukokuuta 2003 MTV Icons -tapahtumassa New Yorkissa. St. Anger -albumin mukaan liitettiin DVD, jossa kaikki albumin kappaleet soitettiin yhtyeen harjoitustilassa liven\xc3\xa4 Trujillon kanssa._NEWLINE_St. Anger merkitsi Metallican paluuta taas raskaampaan soundiin. Yhtye soitti nyt matalammalle viritetyill\xc3\xa4 kitaroilla ja bassolla kuin koskaan ennen, l\xc3\xa4hes kaikki kappaleet on soitettu Drop C -virityksell\xc3\xa4. Edell\xc3\xa4 mainittu dokumenttielokuva, Metallica: Some Kind of Monster, jonka maailman ensi-ilta elokuvateatterissa oli 21.\xc2\xa0toukokuuta 2004, kertoo St. Angerin nauhoitussessioista, ja siit\xc3\xa4, miten yhtye p\xc3\xa4\xc3\xa4si vaikeuksistaan muun muassa terapeutti Phil Towlen avulla. St. Angerilt\xc3\xa4 hitiksi nousi nimiraita \xe2\x80\x9dSt. Anger\xe2\x80\x9d, jonka korkein sijoitus Billboardin Mainstream Rock Tracks -listalla oli 2. Toinen samalla listalla hyvin menestynyt kappale oli \xe2\x80\x9dFrantic\xe2\x80\x9d, joka nousi sijalle 21._NEWLINE_Vuonna 2004 yhtye julkaisi Some Kind of Monster -EP:n, joka tuki samannimist\xc3\xa4 elokuvaa. EP sis\xc3\xa4lsi livekappaleita vuoden 2003 Pariisin konsertista sek\xc3\xa4 kaksi versiota uudesta "Some Kind of Monster" -kappaleesta._NEWLINE_Vuonna 2004 Metallica soitti ensimm\xc3\xa4isen basistinvaihdoksen j\xc3\xa4lkeisen Suomen konserttinsa 28.\xc2\xa0toukokuuta 2004 loppuunmyydyll\xc3\xa4 Helsingin Olympiastadionilla. Yli puoli vuotta aiemmin, 15.\xc2\xa0joulukuuta 2003 myyntiin tulleet noin 41\xc2\xa0000\xc2\xa0lippua myytiin loppuun nelj\xc3\xa4ss\xc3\xa4 tunnissa. My\xc3\xb6hemmin myyntiin tulleet liput meniv\xc3\xa4t my\xc3\xb6s kaupaksi, mink\xc3\xa4 vuoksi yleis\xc3\xb6m\xc3\xa4\xc3\xa4r\xc3\xa4 nousi l\xc3\xa4hes 50 000 katsojaan. Yhtye soitti ylim\xc3\xa4\xc3\xa4r\xc3\xa4isen\xc3\xa4 encore-kappaleena vuonna 1983 ilmestyneen Kill \'Em All -albumin kappaleen "Jump In The Fire", joka soi tuolloin ensimm\xc3\xa4isen kerran live-versiona Euroopassa koko yhtyeen historian aikana. My\xc3\xb6s Ruotsissa menekki oli kova, sill\xc3\xa4 kaksi p\xc3\xa4iv\xc3\xa4\xc3\xa4 Helsingin konsertin j\xc3\xa4lkeen G\xc3\xb6teborgin Ullevi-stadionilla katsojia oli 55 802._NEWLINE_Slipknotin rumpali Joey Jordison ja Slayerin rumpali Dave Lombardo tuurasivat Metallica-rumpali Lars Ulrichia yhden konsertin ajan Englannin Download-festivaaleilla 2004, koska Ulrich oli terveydellisist\xc3\xa4 syist\xc3\xa4 sivussa._NEWLINE_Joulukuussa 2006 Metallica julkaisi DVD:n, The Videos: 1989-2004, joka sis\xc3\xa4lsi kaikki yhtyeen musiikkivideot vuosilta 1989\xe2\x80\x932004.\n_START_SECTION_\nDeath Magnetic ja kaksi maailmankiertuetta (2006\xe2\x80\x932009)\n_START_PARAGRAPH_\nMetallica ilmoitti 16.\xc2\xa0helmikuuta 2006 verkkosivuillaan, ett\xc3\xa4 yli viidentoista vuoden yhteisty\xc3\xb6 tuottaja Bob Rockin kanssa oli p\xc3\xa4\xc3\xa4ttynyt. Metallican kymmenennen virallisen kokopitk\xc3\xa4n studioalbumin tuottaisi Rick Rubin._NEWLINE_Metallica kiersi vuonna 2006 ymp\xc3\xa4ri maailmaa \xe2\x80\x9dEscape From The Studio \'06\xe2\x80\x9d -kiertueella. Yhtye teki samankaltaisen kiertueen vuonna 1995. Vuonna 2006 Metallican ainoaksi Pohjois-Euroopan konsertiksi j\xc3\xa4i esiintyminen Tallinnan laululavalla 13.\xc2\xa0kes\xc3\xa4kuuta. Esiintyminen oli osa Master of Puppetsin 20-vuotisjuhlakiertuetta. Yhtye soitti muun muassa kaikki Master of Puppets -albumin kappaleet sek\xc3\xa4 muita hittej\xc3\xa4 yli 78\xc2\xa0000 hengen edess\xc3\xa4. Kiertueen konserteissa kuultiin my\xc3\xb6s instrumentaalikappale \xe2\x80\x9dOrion\xe2\x80\x9d ensimm\xc3\xa4ist\xc3\xa4 kertaa Cliff Burtonin kuoleman j\xc3\xa4lkeen._NEWLINE_Viikolla 22 vuonna 2007 Metallica teki suomalaista listahistoriaa, kun yhtyeell\xc3\xa4 oli levy-yhti\xc3\xb6n ottamien ylim\xc3\xa4\xc3\xa4r\xc3\xa4isten painosten ja alennusmyyntien siivitt\xc3\xa4m\xc3\xa4n\xc3\xa4 samanaikaisesti kymmenen albumia Suomen virallisella Top 40 -albumilistalla._NEWLINE_Metallica k\xc3\xa4vi my\xc3\xb6s soittamassa 2007 hein\xc3\xa4kuussa Live Earth -konsertissa Lontoossa. Yhtye aloitti vuonna 2007 \xe2\x80\x9dSick of the Studio \xe2\x80\x9907\xe2\x80\x9d -kiertueen Portugalista 28.\xc2\xa0kes\xc3\xa4kuuta 2007. Konsertissa kuultiin kahdeksantoista vuoden tauon j\xc3\xa4lkeen muun muassa kappale \xe2\x80\x9d...And Justice For All\xe2\x80\x9d. \xe2\x80\x9dSick of the Studio \xe2\x80\x9907\xe2\x80\x9d -kiertueella Metallica esiintyi Suomessa 15.\xc2\xa0hein\xc3\xa4kuuta 2007 Helsingin Olympiastadionilla. Suomen konsertin ensimm\xc3\xa4iset 40\xc2\xa0000 lippua myytiin loppuun noin 45\xc2\xa0minuutissa. Metallican edellisell\xc3\xa4 Suomeen ulottuneella kiertueella vuonna 2004 Olympiastadion myytiin loppuun noin nelj\xc3\xa4ss\xc3\xa4 tunnissa._NEWLINE_Yhtye soitti tulevalta albumiltaan uuden, my\xc3\xb6hemmin \xe2\x80\x9dCyanide\xe2\x80\x9d-nimiseksi paljastuneen kappaleen Ozzfestiss\xc3\xa4 Dallasissa 9.\xc2\xa0elokuuta 2008. Albumin ensimm\xc3\xa4inen internet-singlejulkaisu oli \xe2\x80\x9dThe Day That Never Comes\xe2\x80\x9d 21.\xc2\xa0elokuuta 2008, jonka musiikkivideo julkaistiin my\xc3\xb6hemmin. Nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Metallican nettisivuilla oli kuultavissa uusi \xe2\x80\x9dMy Apocalypse\xe2\x80\x9d -kappale. Viimein Death Magnetic julkaistiin 12.\xc2\xa0syyskuuta 2008._NEWLINE_Yhtye teki albumilla paluun 1980-luvun thrash metal -tyyliins\xc3\xa4, pitkiin kappaleisiin, kitarasooloihin ja kunnianhimoon. Yhtye on kertonut paluun olevan osittain tuottaja Rick Rubinin ansiota._NEWLINE_Death Magnetic -albumi sijoittui ykk\xc3\xb6seksi monien eri maiden albumilistoilla, kuten Australiassa, Kanadassa, Meksikossa ja Euroopan albumilistalla. Albumi sijoittui my\xc3\xb6s Yhdysvaltojen Billboard 200 -listan ykk\xc3\xb6seksi. Viikko albumin julkaisun j\xc3\xa4lkeen albumi pysyi Billboard 200 -listan ja Euroopan listan ykk\xc3\xb6sen\xc3\xa4. Syyskuun loppuun menness\xc3\xa4 albumi oli k\xc3\xa4v\xc3\xa4issyt ykk\xc3\xb6spaikalla 32 eri maassa. Suomessa Death Magnetic myi tuplaplatinaa jo ilmestymisp\xc3\xa4iv\xc3\xa4n\xc3\xa4\xc3\xa4n 12.\xc2\xa0syyskuuta._NEWLINE_Useiden yhtyeen fanien mielest\xc3\xa4 Death Magneticin albumin \xc3\xa4\xc3\xa4ni on liian kompressoitu CD:ll\xc3\xa4, jolloin soiton dynamiikka on k\xc3\xa4rsinyt. Levyn masteroineen Ted Jensenin mukaan levy on niin sanotun volyymisodan uhri. Vuoden 2009 toukokuussa Activision julkaisi Guitar Hero: Metallican. Peliss\xc3\xa4 on lis\xc3\xa4ksi Metallican j\xc3\xa4seniin vaikuttaneiden yhtyeiden kappaleita. Albumin kappaleet kuulostavat huomattavasti paremmalta Guitar Hero: Metallica -peliss\xc3\xa4._NEWLINE_Death Magnetic -albumia seurasi vuonna 2009 alkanut maailmankiertue, jonka aikana Metallica vieraili my\xc3\xb6s Suomessa 14. ja 15.\xc2\xa0kes\xc3\xa4kuuta. Yhtyeen molemmat esiintymiset Helsingin Hartwall Areenalla myytiin loppuun noin 40 minuutissa. Metallica esiintyi vuonna 2009 my\xc3\xb6s kolmannen kerran Suomessa, Sonisphere-festivaaleilla Porin Kirjurinluodolla.\n_START_SECTION_\nLou Reed, oma levy-yhti\xc3\xb6 ja maailmankiertueita (2011\xe2\x80\x932015)\n_START_PARAGRAPH_\nKev\xc3\xa4\xc3\xa4ll\xc3\xa4 2011 Metallica \xc3\xa4\xc3\xa4nitti San Franciscon liepeill\xc3\xa4 albumin Lou Reedin kanssa. Lou Reed oli tehnyt kappaleet Lulu-nimiseen teatterimusikaaliin, jota esitettiin Saksassa. Yhtye ilmoitti 22.\xc2\xa0elokuuta 2011 tulevan albumin, Lulun julkaisuajankohdaksi 1.\xc2\xa0marraskuuta Pohjois-Amerikassa ja muualla maailmassa 31.\xc2\xa0lokakuuta. Levyll\xc3\xa4 on kymmenen kappaletta._NEWLINE_Vuonna 2012 Metallica kiersi maailmaa esitt\xc3\xa4m\xc3\xa4ss\xc3\xa4 Black albuminsa kokonaisuudessaan, pys\xc3\xa4htyen my\xc3\xb6s Suomeen 4.\xc2\xa0kes\xc3\xa4kuuta. Kappaleet The Struggle Within, My Friend of Misery ja Don\'t Tread On Me esitettiin ensimm\xc3\xa4ist\xc3\xa4 kertaa liven\xc3\xa4. Samana vuonna yhtye j\xc3\xa4tti Warner Bros.:in ja perusti oman levy-yhti\xc3\xb6n, jonka nimi on Blackened Recordings. Uusi levy-yhti\xc3\xb6 julkaisee Metallican tulevat albumit sek\xc3\xa4 uusintapainokset vanhoista albumeista._NEWLINE_Joulukuussa 2013 Metallicasta tuli maailman ainoa rockyhtye, joka on soittanut kaikilla seitsem\xc3\xa4ll\xc3\xa4 mantereella. Metallica esiintyi 8.\xc2\xa0joulukuuta Etel\xc3\xa4mantereella toimivalla Carlinin tutkimusasemalla, joka sijaitsee Argentiinalle kuuluvilla Etel\xc3\xa4isill\xc3\xa4 Shetlandsaarilla. Yleis\xc3\xb6n\xc3\xa4 oli 120 tutkimusaseman henkil\xc3\xb6kuntaan kuuluvaa sek\xc3\xa4 muutama Coca Colan j\xc3\xa4rjest\xc3\xa4m\xc3\xa4n kilpailun voittanut etel\xc3\xa4amerikkalainen fani. Kymmenen Freeze \'Em All -nimell\xc3\xa4 kulkeneen konsertin kappaletta on ladattavissa yhtyeen kotisivuilta. 2013 Metallica julkaisi elokuvan Metallica - Through the Never.\n_START_SECTION_\nHardwired\xe2\x80\xa6to Self-Destruct (2015\xe2\x80\x93)\n_START_PARAGRAPH_\nKitaristi Kirk Hammett kertoi marraskuussa 2015, ett\xc3\xa4 yhtyeen seuraava levy julkaistaan 2016 loppuvuodesta tai 2017 alkuvuodesta. James Hetfield kertoi EMGtv:n haastattelussa lokakuussa 2015, ett\xc3\xa4 yhtye on studiossa ty\xc3\xb6st\xc3\xa4m\xc3\xa4ss\xc3\xa4 uutta albumia._NEWLINE_18. elokuuta 2016 Metallica julkisti verkkosivustollaan kymmenennen albuminsa Hardwired...to Self-Destruct kappalelistan ja kansikuvan. My\xc3\xb6s albumin ensimm\xc3\xa4inen single \xe2\x80\x9dHardwired\xe2\x80\x9d musiikkivideoineen n\xc3\xa4ki p\xc3\xa4iv\xc3\xa4nvalon. Tulevan albumin julkaisup\xc3\xa4iv\xc3\xa4ksi ilmoitettiin 18.\xc2\xa0marraskuuta 2016, jolloin sen julkaisi yhtyeen itsens\xc3\xa4 hallinnoima levy-yhti\xc3\xb6 Blackened Recordings. Hardwired... to Self-Destruct debytoi Yhdysvalloissa albumilistan ykk\xc3\xb6sen\xc3\xa4. Albumilta lohkaistiin nimikkokappale \xe2\x80\x9dHardwiredin\xe2\x80\x9d jatkeeksi viel\xc3\xa4 nelj\xc3\xa4 muuta single\xc3\xa4: \xe2\x80\x9dMoth into Flame\xe2\x80\x9d, \xe2\x80\x9dAtlas, Rise!\xe2\x80\x9d, \xe2\x80\x9dNow That We\xe2\x80\x99re Dead\xe2\x80\x9d ja \xe2\x80\x9dSpit Out the Bone\xe2\x80\x9d. Jokaiselle albumin kahdestatoista kappaleesta julkaistiin my\xc3\xb6s musiikkivideo._NEWLINE_Metallica ilmoitti aloittavansa uuden albuminsa my\xc3\xb6t\xc3\xa4 my\xc3\xb6s uuden WorldWired Tour -kiertueensa. Pohjois-Amerikassa stadionkonserteista koostuneella kiertueella yhtyeen l\xc3\xa4mmittelij\xc3\xb6in\xc3\xa4 toimivat Avenged Sevenfold, Volbeat ja Gojira. Yhtyeen kiertue Australiassa ja Uudessa-Seelannissa jouduttiin perumaan syksyll\xc3\xa4 2019 Hetfieldin jouduttua vieroitushoitoon.\n_START_SECTION_\nTyyli\n_START_PARAGRAPH_\nMetallica on saanut vaikutteita varhaisen heavy metalin edustajilta, kuten Scorpionsilta, Van Halenilta, Black Sabbathilta, Deep Purplelta ja Led Zeppelinilt\xc3\xa4. My\xc3\xb6s Mercyful Fate, Mot\xc3\xb6rhead, Diamond Head, Iron Maiden ja thrash metallin edell\xc3\xa4k\xc3\xa4vij\xc3\xa4n\xc3\xa4 tunnettu Venom ovat vaikuttaneet Metallican tyyliin. Varhaiset Metallican julkaisut sis\xc3\xa4lsiv\xc3\xa4t nopeita tempoja ja jopa yhdeks\xc3\xa4n minuuttia kest\xc3\xa4vi\xc3\xa4 instrumentaaleja. Kappaleet kertoivat muun muassa uskonnosta, kuolemasta, sodasta, raivosta ja huumeista._NEWLINE_Vuonna 1991 uuden tuottajan, Bob Rockin my\xc3\xb6t\xc3\xa4 Metallica yksinkertaisti ja selkeytti musiikkiansa. Yhtye v\xc3\xa4hensi aggressiivisten ja nopeatempoisten kappaleiden m\xc3\xa4\xc3\xa4r\xc3\xa4\xc3\xa4 laajentaakseen musiikillista valikoimaansa. Muutos t\xc3\xa4h\xc3\xa4n suuntaan osoittautui kaupallisesti menestyksekk\xc3\xa4\xc3\xa4ksi, kun Black Album nousi Billboard 200 -listan ensimm\xc3\xa4iselle sijalle. Metallica vaihtoi sanoituksellista l\xc3\xa4hestymistapaansa ja kirjoitti kappaleita, jotka k\xc3\xa4sitteliv\xc3\xa4t vihaa, menetyst\xc3\xa4 ja kostoa. Albumeilla Load ja ReLoad raskaimmat metallimusiikilliset piirteet on hyl\xc3\xa4tty l\xc3\xa4hes kokonaan ja kappaleissa kuuleekin vaikutteita maanl\xc3\xa4heisest\xc3\xa4 blues rockista, vaihtoehtorockista sek\xc3\xa4 jopa countrymusiikista._NEWLINE_St. Angerin my\xc3\xb6t\xc3\xa4 Metallica teki suurimman musiikillisen muutoksensa koskaan. Yhtye haki albumille r\xc3\xa4hj\xc3\xa4ist\xc3\xa4 ja raakaa \xc3\xa4\xc3\xa4nimaailmaa. Albumin kitarat ja bassokitara on viritetty drop-C-vireeseen, eik\xc3\xa4 albumilla ole yht\xc3\xa4\xc3\xa4n kitarasooloja. Levyn sanoitukset k\xc3\xa4sittelev\xc3\xa4t muun muassa paholaista, huumeidenvastaisuutta, klaustrofobiaa ja uskontojen tekopyhyytt\xc3\xa4._NEWLINE_Metallica k\xc3\xa4ytt\xc3\xa4\xc3\xa4 kymmenennell\xc3\xa4 albumillaan, Death Magneticilla, useimmissa kappaleissa j\xc3\xa4lleen E-vireess\xc3\xa4 olevia soittimia (joissain Drop-D) ja kappaleet sis\xc3\xa4lt\xc3\xa4v\xc3\xa4t useita kitarasooloja.'